Petturi kultani
Kultani kammarin piipusta nousee
 se vaalean sininen sauhu.
 Kuinkahan kultani sisällä voinee
 kuin kuuluu niin kauhea pauhu?

 Mitä mä näen kun katsahdan?
 Sinne herrasrenttuja reissaa!
 Oi, olen onneton, vavahdan,
 sillä rentuthan kultaani heissaa.

 Voi mua parka, voi mua kurja,
 – kuinka sa kuljetit harhaan?
 Voi sua, voi sua petturi nurja,
 kuin onnesi menetit sä varhaan.

Hieta.

Lähde: Työmies 28.11.1902.

Anonyymi
Runot
Työmies
1902